b'\n_START_ARTICLE_\nChristian Lacroix\n_START_PARAGRAPH_\nChristian Lacroix (s\xc3\xbcndinud 16. mail 1951 Arles\'is) on prantsuse moelooja.\n_START_SECTION_\nEluk\xc3\xa4ik\n_START_PARAGRAPH_\nLacroix on \xc3\xb5ppinud kunsti Paul Valery \xc3\xbclikoolis Montpellier\'s aastatel 1970\xe2\x80\x931972 ning p\xc3\xa4rast Pariisi kolimist j\xc3\xa4tkas haridusteed Sorbonne\'i \xc3\xbclikoolis. Seal sai tema t\xc3\xb5eliseks kireks filmikunst. T\xc3\xa4nap\xc3\xa4evani suudab ta raskusteta meelde tuletada k\xc3\xb5iki tolle aja populaarsemaid filme ning nendes kasutatud kost\xc3\xbc\xc3\xbcme. 1972. aastal v\xc3\xb5eti ta vastu Sorbonne\'i \xc3\xbclikooli kunstiajaloo teaduskonda._NEWLINE_Lacroix\' karj\xc3\xa4\xc3\xa4r algas tagasihoidlikult. P\xc3\xa4rast \xc3\xbclikooli disainis ta mitu aastat jalan\xc3\xb5usid ja aksessuaare Herm\xc3\xa8si moemaja jaoks ning oli Guy Paulini assistent. 1974. aastal abiellus Christian Lacroix Fran\xc3\xa7oise Rosenthieliga. _NEWLINE_1981. aastal l\xc3\xa4ks paljut\xc3\xb5otav disainer \xc3\xbcle Jean Patou moemajja. 1980. aastate alguses m\xc3\xa4letasid kunagi kuulsat Patou moemaja vaid k\xc3\xb5ige ustavamad moej\xc3\xa4rgijad, kuid Lacroix\'l \xc3\xb5nnestus l\xc3\xbchikese ajaga firma taas panna k\xc3\xa4ima ning kolmekordistada m\xc3\xbc\xc3\xbcgimahtu. 1987. aastal lahkus Lacroix Patou moemajast, et rajada enda moemaja. Geniaalse kunstniku esimene kollektsioon loodi Agache Co. Ltd rahalise toetuse abil. Lacroix\' moemajast sai \xc3\xbcle 20 aasta esimene uus haute couture\'i salong Pariisis. _NEWLINE_1980. aastate l\xc3\xb5pus esitles Lacroix mitut kollektsiooni, mille v\xc3\xa4rvim\xc3\xb6llus ja paradoksaalsetes v\xc3\xa4rvikooslustes v\xc3\xb5is selgelt t\xc3\xa4heldada modernistlike kunstnike m\xc3\xb5ju. 1988. aastal p\xc3\xa4lvis ta teist korda prestii\xc5\xbese Kuldse S\xc3\xb5rmk\xc3\xbcbara auhinna. 1989. aastal andis ta v\xc3\xa4lja esimese pr\xc3\xaat-\xc3\xa0-porter\' kollektsiooni. 1990. aastal tuli m\xc3\xbc\xc3\xbcgile tema parf\xc3\xbc\xc3\xbcm "C\'est La Vie", mille esitlus kujunes moemaailma suurs\xc3\xbcndmuseks. _NEWLINE_Aastatel 1989\xe2\x80\x931990 esitles Lacroix kollektsiooni "Luxe". Alates 1990. aastast andis Lacroix\' moemaja v\xc3\xa4lja aksessuaaride kollektsiooni, mille hulka kuulusid ka jalan\xc3\xb5ud, prillid, k\xc3\xbcbarad, k\xc3\xa4ekotid, ehted, sallid ja rihmad. _NEWLINE_Lacroix\' inspiratsiooniallikad on olnud Idamaad, keskaeg ja Napoleon I valitsusperiood. Peale selle v\xc3\xb5ib tema loomingus leida otseseid seoseid Mongoolia s\xc3\xb5jav\xc3\xa4e mundri ja talupoegade riietusega. 1995. aastal andis Lacroix v\xc3\xa4lja uue stiilse igap\xc3\xa4evase noorter\xc3\xb5ivaste kollektsiooni BAZAR, mida saatis tohutu edu. Samal aastal esitles disainer kodudekoori ja m\xc3\xb6\xc3\xb6bli kollektsiooni.\n_START_SECTION_\nV\xc3\xa4rvid\n_START_PARAGRAPH_\nT\xc3\xa4nu oma oskusele \xc3\xbchendada suurep\xc3\xa4raste tulemustega \xc3\xbchendamatuid v\xc3\xa4rvivarjundeid, kannab see prantsuse moelooja h\xc3\xbc\xc3\xbcdnime "v\xc3\xb5lupintsliga meister".  _NEWLINE_Lacroix armastab kasutada v\xc3\xa4ga eredaid silmatorkavaid v\xc3\xa4rve ja ootamatuid v\xc3\xa4rvikooslusi. Lacroix\'le on omased purpurpunased, m\xc3\xbcrkjasroosad, oran\xc5\xbeid, kollased ning k\xc3\xb5ik punase, sinise ja rohelise v\xc3\xa4rvi toonid. Vahel \xc3\xb5nnestub maestrol kombineerida neid \xc3\xbches riideesemes. Lacroix\' riideid on kerge \xc3\xa4ra tunda ebatavalise v\xc3\xa4rvilahenduse j\xc3\xa4rgi. V\xc3\xa4rvim\xc3\xb6ll, mis eristab Lacroix\' tooteid, on omane tema s\xc3\xbcnnikandi Provence\'i (regioon Kagu-Prantsusmaal) loodusele ja eredale p\xc3\xa4ikesele.\n_START_SECTION_\nSiluett\n_START_PARAGRAPH_\nLacroix kasutab enamjaolt trapetsikujulisi ja p\xc3\xbcramiidjaid siluette, sellep\xc3\xa4rast on Lacroix\' riided pikad vabad r\xc3\xb5ivad, mis on kerged ja kaalutud. Disainerile meeldib luua ka mitmekihilisi ansambleid.\n_START_SECTION_\nEhted ja dekoratiivsed elemendid\n_START_PARAGRAPH_\nLacroix kasutab tihti nii tehis- kui ka looduslikke v\xc3\xa4rve, et viia t\xc3\xa4helepanu dekoltee l\xc3\xb5ikele ning anda oma k\xc3\xbcbaratele omap\xc3\xa4rane aktsent. Tema loomingus on ohtralt r\xc3\xbc\xc3\xbcse, pitsilisi lainelisi kraesid ja mansette, volange ning \xc5\xbeaboosid. Tema stiili lahutamatuks osaks peetakse tikandeid, mida Lacroix kasutab igal v\xc3\xb5imalusel. Tikitud ornament Lacroix\' kost\xc3\xbc\xc3\xbcmidel meenutab tihti hispaania ajalooliste kost\xc3\xbc\xc3\xbcmide tikandeid. Tihti \xc3\xbchendab ta tikanditega v\xc3\xa4\xc3\xa4riskive. Reeglina teeb tikandid Lacroix\' moemaja jaoks kuulus tikkija Fran\xc3\xa7ois Lesage.\n_START_SECTION_\nKangad\n_START_PARAGRAPH_\nLacroix eelistab villa, nahka, moh\xc3\xa4\xc3\xa4rist l\xc3\xb5nga, tviidi, sitsi, sametit, \xc5\xa1oti riiet, gobel\xc3\xa4\xc3\xa4ni, kreppi, atlassi ja toppriiet.\n_START_SECTION_\nAksessuaarid\n_START_PARAGRAPH_\nLacroix\' r\xc3\xb5ivaste t\xc3\xa4htsad lisandid on massiivsed juveelehted, vildist ja leopardinahast kaabud, k\xc3\xa4isteta mantlid v\xc3\xa4rvilistest riideribadest, kapuutsid, tikandiga baretid, narmaste v\xc3\xb5i ribadega sallid, narmaste v\xc3\xb5i neetidega rihmad, tikandiga kindad, pikad kaelakeed, oran\xc5\xbeid v\xc3\xb5i kuldsed saapad, massiivsed v\xc3\xa4\xc3\xa4riskividega kaunistatud ristid.'